Návrh

Vyhláška 

Ministerstva zdravotníctva Slovenskej republiky

z..................

  o postupe pri posudzovaní zdravotnej spôsobilosti na nakladanie, držanie                   alebo nosenie zbraní a streliva

Ministerstvo  zdravotníctva  Slovenskej  republiky  podľa § 20 ods. 6 zákona   Národnej  rady   Slovenskej  republiky   č. ......./2003 Z. z. o strelných zbraniach  a strelive         a doplnení niektorých zákonov  u s t a n o v u j e :

§ 1

(1) Zdravotná  spôsobilosť  na  držanie  alebo  nosenie zbraní a streliva  (ďalej len  "zdravotná spôsobilosť")  sa posudzuje  na návrh   žiadateľa  o   vydanie  zbrojného   preukazu  (ďalej   len "žiadateľ") lekárskou prehliadkou a psychologickým vyšetrením.

(2) Zdravotná spôsobilosť na používanie služobnej zbrane^1) sa posudzuje podľa osobitného zákona.

§ 2

(1) Lekársky posudok  je  zameraný na  posúdenie zdravotnej spôsobilosti                       a psychickej spôsobilosti žiadateľa. Rozsah kontraindikácií sa uvádza v prílohe č. 1.

     (2) Praktický lekár  pre dospelých, praktický lekár pre deti a dorast alebo dorastový    lekár^2) (ďalej  len " posudzujúci lekár") pri   posudzovaní    zdravotnej    spôsobilosti berie do úvahy 

a)	predchádzajúce záznamy v zdravotnej dokumentácii žiadateľa,
b)	lekárske vyšetrenie; ak  má pochybnosti o  zdravotnej  spôsobilosti  žiadateľa, môže si vyžiadať vyšetrenia u ďalších odborných lekárov,
c)	výsledok vyšetrenia klinickým psychológom.

(3) Ak  v závere  psychologického vyšetrenia sa nedoporučí žiadateľovi nosiť zbraň alebo strelivo, posudzujúci lekár nemôže vydať kladný posudok.   

(4) Výsledok  lekárskej  prehliadky a psychologického vyšetrenia uvedie  posudzujúci  lekár do zdravotnej dokumentácie žiadateľa. V lekárskom posudku posudzujúci lekár uvedie to, či je žiadateľ spôsobilý alebo nespôsobilý nosiť zbraň alebo strelivo .Vzor posudku sa uvádza v prílohe č. 2.

____________________
1) Zákon  č. ../2002 Z.z.  o zbraniach a strelive a o zmene a doplnení niektorých zákonov. 
2) § 19 zákona č.../2002 Z.z. o zbraniach a strelive a o zmene a doplnení niektorých  zákonov. 
§ 3

         Posudzujúci lekár  vedie  osobitnú  evidenciu  o  vydaných  lekárskych posudkoch            o zdravotnej spôsobilosti, ktorá obsahuje dátum vydania lekárskeho posudku, meno                   a priezvisko žiadateľa, jeho rodné číslo, evidenčné číslo posudku a výsledok lekárskej prehliadky a psychologického vyšetrenia.

§ 4

    Zrušuje  sa  vyhláška  Ministerstva  zdravotníctva  Slovenskej republiky  č. 252/1997 Z. z.  o  postupe  pri  posudzovaní zdravotnej  spôsobilosti  na držanie alebo nosenie zbraní                a streliva. 

§ 5

Táto vyhláška nadobúda účinnosť .................

                                                   Príloha č. 1

KONTRAINDIKÁCIE ZDRAVOTNEJ SPÔSOBILOSTI

    1. Zrak
        Zníženie zrakovej ostrosti na  každom oku osobitne pod 6/12
        (s  korekciou).  Ak  ide  o  jednookosť,  zníženie zrakovej
        ostrosti na zdravom oku pod 6/6 (s korekciou).

    2. Sluch
        Zníženie sluchovej  ostrosti na každom uchu  - pri členenom
        šepote -  menej ako dva metre.  Zníženie sluchovej ostrosti
        na jednom uchu - pri členenom šepote - na jednom uchu menej
        ako dva metre, na druhom uchu menej ako tri metre.

    3. Duševné poruchy a poruchy správania
        Organické duševné poruchy vrátane symptomatických.
        Poruchy   psychiky   a   správania   zapríčinené   užívaním
        psychoaktívnych  látok aj  v  osobnej  anamnéze, ak  nie je
        dokázaná a kontrolovaná  abstinencia trvajúca minimálne tri
        roky.
        Schizofrénia, schizotypové poruchy a poruchy s bludmi.
        Afektívne poruchy.
        Mentálna retardácia.
        Paranoidná,   dissociálna  a   emočne  nestabilná   porucha
        osobnosti    a    ďalšie    poruchy    osobnosti    uvedené
        v Medzinárodnej  klasifikácii  chorôb  pod  číslom diagnózy
        F60   až   F69.   Neurotické   poruchy  podmienené  stresom
        a somatoformné poruchy uvedené v Medzinárodnej klasifikácii
        chorôb pod číslom diagnózy F40 až F48.

    4. Nervové choroby
        Všetky záchvatové ochorenia spojené s poruchami vedomia.
        Poruchy rovnováhy.
        Epilepsia.
        Narkolepsia.

    5. Choroby pohybového aparátu
        Ťažšie  poruchy  lokomočného  aparátu  spojené s obmedzením
        hybnosti  takého  rozsahu,  že  môže  byť prekážkou držania
        alebo nosenia zbraní a streliva.

    6. Cukrovka
        Opakované  výskyty  kómy:  stav,  ktorý  obmedzuje  telesnú
        a psychickú  spôsobilosť  na  držanie  alebo nosenie zbraní
        a streliva.

    7. Kardiovaskulárne choroby
        ICHS - ťažké formy s častým zlyhávaním.
        Závažné   poruchy  srdcového   rytmu  (bez   implantovaného
        kardiostimulátora).
        Ťažké formy angíny pectoris.
        Esenciálna hypertenzia III. WHO.
        Sekundárna hypertenzia III. WHO.
        Stavy po  náhlej cievnej mozgovej  príhode s takým  stupňom
        Poruchy  zdravia,  ktorý  znemožňuje  držanie alebo nosenie
        zbrane a streliva.

    8. Psychický stav:
        a)  intelektová úroveň v pásme mentálnej subnormy a nižšie,
        b)  zvýraznená subnormalita sociálnej inteligencie,
        c)  analfabetizmus,
        d)  výkonová  kapacita  pod   úrovňou  populačného  priemeru
             (pozornosť,   reakčná   pohotovosť,   optický   postreh,
             vizuo-motorická koordinácia),
        e)  nedostatočná úroveň racionálnej regulácie správania,
        f)  agresivita  ako  dominantná  a  ľahko aktivovateľná črta
             osobnosti,
        g)  abnormná   reaktivita  osobnosti   s  protispoločenskými
             motiváciami konania,
        h)  impulzivita, explozivita, emotívna labilita,
        i)   nedostatočne rozvinuté vyššie city (najmä sociálne),
        j)  egocentrizmus ako prevažujúci motivujúci faktor konania,
       k)  zvýraznené  pocity  insuficiencie  (ako  dôvod  žiadosti
            o zbrojný preukaz),
        l)  sklon    k   regresívnym    prejavom,   hyperkompenzácii
            a neprimeranej projekcii,
        m) nezrelosť, nezdržanlivosť, ľahká ovplyvniteľnosť. 

  Príloha č. 2

ZDRAVOTNÍCKE ZARIADENIE                                          Evidenčné číslo posudku:
Adresa:
IČO:

LEKÁRSKY POSUDOK
o zdravotnej spôsobilosti
na držanie alebo nosenie zbraní a streliva

Priezvisko a meno:

Rodné číslo:

Adresa bydliska:

        je spôsobilý *)                   je nespôsobilý *)

           na držanie alebo nosenie zbraní a streliva.

Poučenie:
Proti  tomuto  posudku  možno  podať  odvolanie  podľa § 77 zákona
Národnej rady  Slovenskej republiky č. 277/1994 Z.z.  o zdravotnej
starostlivosti  vedúcemu zdravotníckeho  zariadenia do  15 dní  od
jeho doručenia.

V ...........................     ................................
                                         Odtlačok pečiatky
                                          a podpis lekára

dňa .........................

-----------------------------
*) nehodiace sa prečiarknite